EURÓPSKA KOMISIA V Bruseli19. 12. 2018 COM(2018) 890 final OZNÁMENIE KOMISIE EURÓPSKEMU PARLAMENTU, EURÓPSKEJ RADE, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU, VÝBORU REGIÓNOV A EURÓPSKEJ INVESTIČNEJ BANKE

Príprava na vystúpenie Spojeného kráľovstva z Európskej únie 30. marca 2019: realizovanie krízového akčného plánu Komisie



Európska rada vyzýva, aby sa na všetkých úrovniach zintenzívnili prípravy na dôsledky vystúpenia Spojeného kráľovstva, a to s ohľadom na všetky možné scenáre. Európska rada (článok 50), 13. december 2018 1.Úvod Spojené kráľovstvo sa rozhodlo opustiť Európsku úniu využijúc postup uvedený v článku 50 Zmluvy o Európskej únii. Pokiaľ sa rozhodnutie nezruší alebo sa jednomyseľne nepredĺži lehota, toto vystúpenie bude platné po uplynutí už len o niečo viac ako 100 dní. Komisia vyjadruje poľutovanie nad týmto rozhodnutím, ale rešpektuje ho. Ako už Komisia zdôraznila vo svojom prvom oznámení o pripravenosti na brexit z 19. júla 2018, rozhodnutie Spojeného kráľovstva bude mať značne rušivý vplyv bez ohľadu na to, o ktorý scenár pôjde. Komisia preto pravidelne vyzývala európskych občanov, podniky a členské štáty, aby sa pripravili na všetky možné scenáre, posúdili príslušné riziká a naplánovali spôsob, ako budú reagovať, aby tieto riziká zmiernili. Komisia 13. novembra 2018 vo svojom druhom oznámení o pripravenosti na brexit spustila krízový akčný plán. Krízové opatrenia oznámené v akčnom pláne sú jednostrannými opatreniami zacielenými na obmedzenie škôd a môžu zmierniť iba najzávažnejšie dôsledky vystúpenia bez dohody. Vyjednávači Komisie a Spojeného kráľovstva sa 14. novembra 2018 dohodli na podmienkach dohody o vystúpení. Komisia 22. novembra 2018 schválila dokončenú dohodu o vystúpení. Európska rada (článok 50) schválila 25. novembra 2018 dohodu o vystúpení a vyzvala Komisiu, Európsky parlament a Radu, aby prijali opatrenia potrebné na zabezpečenie toho, aby mohla dohoda vstúpiť do platnosti 30. marca 2019, a zabezpečilo sa tak riadené vystúpenie. Komisia prijala 5. decembra 2018 dva návrhy rozhodnutí Rady, jeden o podpise dohody o vystúpení a druhý o jej uzavretí, aby sa v nadchádzajúcich týždňoch umožnilo jej uzavretie a ratifikácia zo strany EÚ. Európska rada (článok 50) na zasadnutí 13. decembra 2018 potvrdila svoj súhlas s dohodou o vystúpení a svoj zámer ratifikovať ju. Spojené kráľovstvo bude musieť ratifikovať dohodu o vystúpení v súlade so svojimi ústavnými požiadavkami. Ratifikácia dohody o vystúpení oboma stranami zostáva aj naďalej cieľom a prioritou Komisie. Európska rada (článok 50) na zasadnutí 13. decembra 2018 okrem toho vyzvala, aby sa na všetkých úrovniach zintenzívnila príprava na dôsledky vystúpenia Spojeného kráľovstva a aby sa pritom vzali do úvahy všetky možné scenáre. V tomto oznámení sa vysvetľujú opatrenia, ktoré dnes, 19. decembra 2018, prijala Komisia v reakcii na túto výzvu, spolu s ďalšími kľúčovými krokmi, ktoré podnikla pri realizácii svojho krízového akčného plánu. 2.Krízový akčný plán Komisie Vzhľadom na pretrvávajúcu neistotu v Spojenom kráľovstve okolo ratifikácie dohody a v súlade so závermi Európskej rady (článok 50) z 13. decembra Komisia bezodkladne pristupuje k realizácii svojho krízového akčného plánu. Komisia dnes prijala všetky legislatívne návrhy a delegované akty, ktoré oznámila v uvedenom akčnom pláne. Ostatné návrhy vykonávacích aktov oznámené Komisiou budú pripravené najneskôr do 15. februára 2019, aby sa včas umožnilo hlasovanie v príslušných výboroch. Komisia zároveň pokračovala v úzkej spolupráci s členskými štátmi s cieľom koordinovať plánovanie na úrovni EÚ a na vnútroštátnej úrovni. Diskusie s členskými štátmi sú zohľadnené v prijatom balíku opatrení Komisie, ktorý je opísaný v tomto oznámení. Dopĺňajú už prijaté prípravné opatrenia, ktoré boli oznámené v druhom oznámení o pripravenosti. Komisia vyzýva Európsky parlament a Radu, aby tieto návrhy urýchlene prijali. Členské štáty by mali urýchliť svoju prípravu na všetky scenáre odchodu Spojeného kráľovstva. Komisia takisto vyzýva členské štáty, aby sa zdržali uzatvárania dvojstranných dohôd, dojednaní a diskusií so Spojeným kráľovstvom. Narušil by sa tým ratifikačný proces, vo väčšine prípadov by to nebolo v súlade s právom Únie a hrozilo by, že sa vytvoria nerovnaké podmienky medzi členskými štátmi. Zároveň by sa tým skomplikovali budúce rokovania Únie o novom partnerstve so Spojeným kráľovstvom. Je nevyhnutné, aby sa k pripravenosti a krízovým opatreniam aj naďalej pristupovalo jednotne, tak ako to bolo aj v prípade dohody o vystúpení. 3.Prijatie opatrení Ako sa uvádza v druhom oznámení o pripravenosti na brexit, krízové opatrenia prijaté na všetkých úrovniach by mali byť v súlade s týmito zásadami: ·krízové opatrenia by nemali kopírovať výhody členstva v Únii, ani podmienky prípadného prechodného obdobia, ktoré sa stanovujú v návrhu dohody o vystúpení; ·mali by mať dočasný charakter. Pokiaľ ide o dnes prijaté opatrenia, Komisia navrhla v náležitých prípadoch časové obmedzenia, ktoré budú závisieť od konkrétnej situácie v príslušnom odvetví;

·Európska únia by ich mala prijať jednostranne v záujme ochrany svojich záujmov a mali by byť kedykoľvek odvolateľné; ·mali by rešpektovať rozdelenie právomocí stanovené v zmluvách; ·vnútroštátne krízové opatrenia by mali byť v súlade s právom EÚ; ·nemali by riešiť oneskorenia, ktorým sa mohlo predísť prijatím opatrení na zaistenie pripravenosti a včasným zásahom príslušných zainteresovaných strán. Podľa článku 355 ods. 3 ZFEÚ a v rozsahu stanovenom v Akte o pristúpení Spojeného kráľovstva k Európskym spoločenstvám z roku 1972 sa právo Únie uplatňuje na Gibraltár ako na európske územie, za ktorého vonkajšie vzťahy je zodpovedný členský štát. Keď už Spojené kráľovstvo nebude členským štátom, článok 355 ods. 3 ZFEÚ sa na Gibraltár prestane uplatňovať. Na Gibraltár sa preto nebudú uplatňovať krízové opatrenia. 4.Občania Pokiaľ nedôjde k ratifikácii dohody o vystúpení, občania EÚ s pobytom v Spojenom kráľovstve nebudú viac chránení pravidlami EÚ o voľnom pohybe. Štátni príslušníci Spojeného kráľovstva v Európskej únii by od dátumu vystúpenia mali podliehať všeobecným pravidlám, ktoré sa vzťahujú na štátnych príslušníkov tretích krajín v EÚ. To by malo vplyv na ich právo zostať a pracovať tam, kde v súčasnosti žijú, ako aj na ochranu sociálneho zabezpečenia, na ktorú majú nárok. Komisia neustále pripomína, že ochrana občanov EÚ v Spojenom kráľovstve, ako aj občanov Spojeného kráľovstva v Európskej únii je prioritou. Vyzýva členské štáty, aby zvolili veľkorysý prístup k štátnym príslušníkom Spojeného kráľovstva, ktorí už majú pobyt na ich území. Komisia vo svojom oznámení z 13. novembra uvítala uistenie premiérky Mayovej, že dokonca aj v prípade odchodu bez dohody budú práva občanov EÚ v Spojenom kráľovstve chránené podobným spôsobom. Komisia očakáva, že toto uistenie bude čoskoro formalizované, aby sa na naň občania mohli spoliehať. Právo zdržiavať sa na území Pokiaľ ide o právo na vstup, pobyt a prácu v členských štátoch EÚ, na štátnych príslušníkov Spojeného kráľovstva s pobytom v Európskej únii sa vzťahujú pravidlá EÚ, ako aj vnútroštátne pravidlá pre štátnych príslušníkov tretích krajín. Pokiaľ ide o krátkodobé pobyty (do 90 dní v rámci 180-dňovej lehoty), Komisia prijala návrh nariadenia, podľa ktorého sú štátni príslušníci Spojeného kráľovstva oslobodení od vízovej povinnosti za predpokladu, že všetci občania Únie sú rovnako oslobodení od vízovej povinnosti v Spojenom kráľovstve. Štátni príslušníci tretích krajín, ktorí chcú na akýkoľvek účel pobývať v členskom štáte EÚ viac ako 90 dní, musia od vnútroštátnych migračných orgánov získať povolenie na pobyt alebo dlhodobé víza. Štátnym príslušníkom tretích krajín, ktorí mali oprávnený pobyt v jednom členskom štáte počas piatich rokov, sa musí v danom členskom štáte priznať za určitých podmienok postavenie osoby s dlhodobým pobytom v súlade s pravidlami Únie. Komisia vo svojej druhej správe o pripravenosti na brexit objasnila, že sa domnieva, že by sa na tieto účely mali zohľadniť obdobia, počas ktorých štátni príslušníci Spojeného kráľovstva oprávnene pobývali v členskom štáte pred vystúpením. V tejto súvislosti Komisia vyzýva členské štáty, aby: üprijali opatrenia v súlade s právom Únie, aby sa všetci štátni príslušníci Spojeného kráľovstva, ktorí 29. marca 2019 oprávnene pobývajú v členskom štáte, aj naďalej bez prerušenia považovali za osoby s oprávneným pobytom v danom členskom štáte; üboli pripravené vydávať povolenia na pobyt dotknutým štátnym príslušníkom Spojeného kráľovstva ako dôkaz ich oprávneného pobytu a práva pracovať. Členské štáty, najmä tie, v ktorých sa nachádza najviac štátnych príslušníkov Spojeného kráľovstva, sa vyzývajú, aby v súlade s právom Únie pristupovali k vydávaniu povolení na prechodný pobyt pragmaticky, až kým sa nebudú môcť vydať povolenia na trvalý pobyt. Aby sa zohľadnila konkrétna situácia každého členského štátu, je možné použiť niekoľko technických možností, ako sú vnútroštátne legislatívne opatrenia, vydávanie dočasných dokladov alebo uznávanie už existujúcich dokladov, a üprijali všetky potrebné legislatívne a administratívne opatrenia, aby do dátumu vystúpenia Spojeného kráľovstva boli schopné vydávať doklady o prechodnom pobyte a spracovávať žiadosti o povolenia na trvalý pobyt podľa jednotného formátu do konca roku 2019. Komisia bude 20. decembra 2018 diskutovať o ďalších praktických podrobnostiach s členskými štátmi (EÚ27) s cieľom zabezpečiť jednotný prístup. Pokiaľ ide o občanov EÚ pobývajúcich v Spojenom kráľovstve, zastúpenia Komisie v Spojenom kráľovstve budú popri úsilí diplomatických zastúpení členských štátov v Spojenom kráľovstve naďalej zblízka monitorovať, akú pozíciu zaujme Spojené kráľovstvo k právu občanov Únie pokračovať v pobyte v Spojenom kráľovstve. Komisia v tejto súvislosti poskytne občanom, ktorí o to prejavia záujem, informácie a odborné znalosti. Koordinácia sociálneho zabezpečenia Právo Únie stanovuje spoločné pravidlá koordinácie sociálneho zabezpečenia na ochranu práv sociálneho zabezpečenia občanov EÚ, ktorí využili svoje základné právo presťahovať sa do iného členského štátu. Pravidlá Únie týkajúce sa koordinácie sociálneho zabezpečenia sa vzťahujú na práva odvodené z vnútroštátneho práva v súvislosti s chorobou, materstvom a otcovstvom, dôchodkami, invaliditou, nezamestnanosťou, rodinnými dávkami, pracovnými úrazmi a chorobami z povolania. Zásady, o ktoré sa opierajú pravidlá koordinácie sociálneho zabezpečenia, zabezpečujú, aby sa na občanov vzťahovali iba právne predpisy jedného členského štátu (jednotnosť) a aby mali rovnaké práva a povinnosti ako štátni príslušníci členského štátu, v ktorom sú poistení (rovnaké zaobchádzanie). Prostredníctvom týchto zásad sa takisto zabezpečuje, aby sa predchádzajúce obdobia poistenia, práce alebo pobytu v iných členských štátoch zohľadnili, keď orgány stanovujú oprávnenosť osoby na dávku (sčítanie období), a aby občania mohli spravidla dostávať peňažné dávky, na ktoré majú nárok, aj keď žijú v inom členskom štáte (prevoditeľnosť). Ak nebude dohoda o vystúpení ratifikovaná, pravidlá Únie o koordinácii systémov sociálneho zabezpečenia sa už nebudú vzťahovať na Spojené kráľovstvo. To vyvoláva obavy u občanov EÚ, ktorí v súčasnosti pracujú alebo pobývajú v Spojenom kráľovstve, alebo tam pracovali či pobývali v minulosti, pokiaľ ide o ich nároky na sociálne zabezpečenie. To isté platí pre štátnych príslušníkov Spojeného kráľovstva, ktorí v súčasnosti pracujú/pobývajú v inom členskom štáte. Komisia vyzýva členské štáty, aby podnikli všetky možné kroky s cieľom reagovať na tieto obavy a zabezpečiť právnu istotu a ochranu nárokov na sociálne zabezpečenie tých občanov, ktorí uplatnili svoje právo na voľný pohyb pred 30. marcom 2019.

Komisia predovšetkým vyzýva členské štáty, aby: üv prípade občanov EÚ27 a štátnych príslušníkov Spojeného kráľovstva zohľadnili obdobia práce/poistenia, ktoré prebehli v Spojenom kráľovstve pred vystúpením; üinformovali občanov o tom, že by si mali uchovávať príslušnú dokumentáciu, ktorá slúži ako dôkaz o týchto obdobiach; üzabezpečili, aby sa „sčítanie“ období dosiahnutých do momentu vystúpenia vzťahovalo aj na tých, ktorí naďalej žijú v Spojenom kráľovstve; üpreviedli starobný dôchodok do Spojeného kráľovstva aj napriek tomu, že bude treťou krajinou. To by sa vzťahovalo na tých občanov, ktorí naďalej pobývajú v Spojenom kráľovstve aj po dátume vystúpenia, ale aj na štátnych príslušníkov Spojeného kráľovstva, ktorí získali nárok na starobný dôchodok v rámci EÚ27 pred dátumom vystúpenia. Komisia 20. decembra 2018 poskytne členským štátom (EÚ27) konkrétne a podrobné rady, ako zaujať jednotný krízový prístup v oblasti koordinácie sociálneho zabezpečenia, ktorý by členské štáty mali uplatňovať od dátumu vystúpenia. Komisia pripomína, že v oblasti koordinácie sociálneho zabezpečenia za nadobudnuté obdobia a v prípade skutočností a udalostí, ku ktorým došlo pred dátumom vystúpenia, má Únia výlučnú právomoc. 5.Odvetvová regulácia Finančné služby Ak nedôjde k ratifikácii dohody o vystúpení, poskytovatelia finančných služieb v Spojenom kráľovstve stratia od dátumu vystúpenia právo poskytovať služby v členských štátoch EÚ27 na základe pasov finančných služieb EÚ. Poskytovatelia služieb zo Spojeného kráľovstva a ich partneri v EÚ27 preto musia podniknúť kroky, aby bolo v prípade každého scenára a včas ku dňu vystúpenia dodržané právo Únie, ako Komisia uvádza v uverejnených oznamoch zainteresovaným stranám na túto tému. Komisia preskúmala riziká, ktorým by bol finančný sektor vystavený v prípade scenára bez dohody, a po zohľadnení stanovísk Európskej centrálnej banky a európskych orgánov dohľadu dospela k záveru, že na ochranu finančnej stability krajín EÚ27 stačí prijať len obmedzený počet krízových opatrení. Tieto opatrenia zmierňujú ohrozenie finančnej stability len v tých oblastiach, v ktorých na odstránenie rizík do dátumu vystúpenia jednoznačne nestačí, ak prípravné opatrenia prijmú len poskytovatelia služieb na trhu. Komisia preto dnes prijala nasledujúce akty, ktoré sa budú uplatňovať od dátumu vystúpenia, ak nedôjde k ratifikácii dohody o vystúpení: üDočasné a podmienečné rozhodnutie o rovnocennosti I na obdobie 12 mesiacov, ktoré má zabezpečiť, aby nedošlo k okamžitému narušeniu centrálneho zúčtovania derivátov. To umožní Európskemu orgánu pre cenné papiere a trhy (ESMA), aby dočasne uznal centrálne protistrany, ktoré sú v súčasnosti usadené v Spojenom kráľovstve, a dočasne im umožnil pokračovať v poskytovaní služieb v Únii. Komisia dospela k záveru, že spoločnosti EÚ27 potrebujú tento čas, aby v plnej miere nahradili prevádzkovateľov zo Spojeného kráľovstva. üDočasné a podmienečné rozhodnutie o rovnocennosti II na obdobie 24 mesiacov, ktoré má zabezpečiť, aby nedošlo k okamžitému narušeniu služieb poskytovaných centrálnymi depozitármi cenných papierov v Spojenom kráľovstve. Umožní im dočasne pokračovať v poskytovaní evidenčných služieb a služieb centrálneho vedenia účtov prevádzkovateľom v Únii. To umožní prevádzkovateľom z EÚ27, ktorí nemajú bezprostredne k dispozícii v EÚ27 žiadnu náhradu, aby si splnili povinnosti vyplývajúce z právnych predpisov EÚ. üDve delegované nariadenia, III IV , ktoré budú počas pevne stanoveného obdobia uľahčovať nováciu určitých zmlúv o mimoburzových derivátoch s protistranami usadenými v Spojenom kráľovstve s cieľom nahradiť ich protistranami usadenými v Únii. To umožní, aby sa takéto zmluvy previedli na protistrany v EÚ27, a pritom sa zachovalo ich oslobodenie, vďaka ktorému nebudú podliehať zúčtovacím a maržovým povinnostiam v zmysle nariadenia o infraštruktúre európskych trhov. Takéto zmluvy, ktoré boli uzavreté pred nariadením o infraštruktúre európskych trhov, sú oslobodené od povinností z neho vyplývajúcich. Týmto aktom sa zabezpečí, že zmenou protistrany sa status oslobodenia nezmení. Vo všetkých odvetviach finančných služieb by podniky mali aj naďalej prijímať všetky potrebné opatrenia, aby zmiernili riziká a aby boli klientom aj naďalej k dispozícii. Spoločnosti by mali klientov aktívne informovať o prijatých krokoch a ich implementácii. EÚ klienti firiem zo Spojeného kráľovstva sa musia pripraviť na scenár, podľa ktorého už ich poskytovateľ služieb nebude podliehať právnym predpisom EÚ. Letecká doprava Ak nedôjde k ratifikácii dohody o vystúpení, letecká doprava medzi EÚ a Spojeným kráľovstvom sa od dátumu vystúpenia preruší. Komisia dnes prijala dve dočasné opatrenia, ktoré zabránia úplnému prerušeniu letovej prevádzky medzi EÚ a Spojeným kráľovstvom a zabezpečia základné prepojenie: üNávrh nariadenia, V ktorým sa dočasne na obdobie 12 zabezpečí poskytovanie niektorých leteckých dopravných služieb medzi Spojeným kráľovstvom a členskými štátmi EU27. Umožní leteckým dopravcom zo Spojeného kráľovstva lietať ponad územie Únie bez pristátia, medzipristávať na území Únie na iné ako dopravné účely a poskytovať pravidelné aj nepravidelné medzinárodné osobné a nákladné dopravné služby. Podmienkou je, že Spojené kráľovstvo udelí rovnocenné práva leteckým dopravcom z Únie a že zaistí podmienky spravodlivej hospodárskej súťaže. üNávrh nariadenia VI o leteckej bezpečnosti, ktorého cieľom je dočasne na obdobie 9 mesiacov predĺžiť platnosť niektorých existujúcich licencií, riešiť osobitnú situáciu v odvetví bezpečnosti letectva, kde môže agentúra Európskej únie pre bezpečnosť letectva (EASA) vydávať len určité osvedčenia na základe licencie vydanej v tretej krajine, zatiaľ čo Spojené kráľovstvo môže vydávať licencie len od dátumu vystúpenia, keď znovu získa štatút „štátu, v ktorom bola licencia vydaná“. Na zabezpečenie požadovaného právneho rámca, aby sa predišlo náhlemu prerušeniu činností v oblasti leteckej dopravy, je potrebné a možné prijať krízové opatrenia len na úrovni EÚ. Ďalšie opatrenia na vnútroštátnej úrovni nie sú potrebné.

Nákladná cestná doprava Ak nedôjde k ratifikácii dohody o vystúpení, cestná nákladná doprava medzi EÚ a Spojeným kráľovstvom sa razantne zníži a obmedzí na medzinárodný systém obmedzených kvót. Komisia dnes prijala opatrenie, ktorým zabezpečí základné prepojenie. Prevádzkovateľom zo Spojeného kráľovstva tým umožní dočasne prepravovať tovar do Únie pod podmienkou, že Spojené kráľovstvo udelí rovnocenné práva prevádzkovateľom cestnej nákladnej dopravy z EÚ a vytvorí im podmienky spravodlivej hospodárskej súťaže. üNávrh nariadenia VII , ktorým sa dočasne na obdobie 9 mesiacov umožní prevádzkovateľom nákladnej cestnej dopravy s licenciou vydanou v Spojenom kráľovstve, aby prepravovali tovar po ceste medzi jeho územím a územím členských štátov EÚ27. Na zabezpečenie vhodného právneho rámca v oblasti cestnej nákladnej dopravy je potrebné prijať krízové opatrenia na úrovni EÚ. Staré dvojstranné dohody o právach v oblasti cestnej nákladnej dopravy boli nahradené právnymi predpismi EÚ a nemôžu byť obnovené. Akákoľvek nová dvojstranná dohoda by spochybnila otázky právomoci a prevádzkovateľom z iných členských štátov by neumožňovala vykonávať cestnú nákladnú dopravu do Spojeného kráľovstva (krížový obchod). Preto nepredstavuje praktické riešenie. Colná oblasť a vývoz tovaru Ak nedôjde k ratifikácii dohody o vystúpení, od dátumu vystúpenia sa budú uplatňovať všetky relevantné právne predpisy EÚ týkajúce sa dovážaného a vyvážaného tovaru. Ich súčasťou je výber cla a daní a dodržiavanie formalít a kontrol, ktoré vyžaduje súčasný právny rámec, aby mali všetci rovnaké podmienky. Aj naďalej majú zásadný význam opatrenia členských štátov. Členské štáty musia podniknúť všetky potrebné kroky, aby boli v prípade, že nedôjde k ratifikácii dohody o vystúpení, od dátumu vystúpenia pripravené uplatňovať Colný kódex Únie a príslušné pravidlá týkajúce sa nepriamych daní na všetok dovoz do Spojeného kráľovstva a vývoz zo Spojeného kráľovstva. Mali by využiť súčasné možnosti a na uľahčenie opatrení Colného kódexu Únie vydávať povolenia. Komisia na spoločných stretnutiach poskytla členským štátom podrobné informácie o možnostiach, ktoré sú k dispozícii podľa Colného kódexu Únie. Komisia dnes prijala aj toto technické opatrenie: üDelegované nariadenie, VIII ktorým sa moria obklopujúce Spojené kráľovstvo začlenia do ustanovení o lehotách, v rámci ktorých sa musia pred vstupom na colné územie Únie alebo pred jeho opustením podávať predbežné colné vyhlásenia o vstupe a vyhlásenia pred výstupom. Ak nedôjde k ratifikácii dohody o vystúpení, od dátumu vystúpenia budú na vývoz položiek s dvojakým použitím z EÚ do Spojeného kráľovstva potrebné samostatné licencie. Položky s dvojakým použitím označujú tovar, softvér a technológie, ktoré majú civilné, ako aj vojenské použitie. Únia kontroluje vývoz, tranzit a sprostredkovanie položiek s dvojakým použitím, aby mohla prispievať k medzinárodnému mieru a bezpečnosti a zabrániť šíreniu zbraní hromadného ničenia (ZHN). Všeobecné vývozné povolenia Únie (EUGEA) umožňujú vývoz položiek s dvojakým použitím do určitých miest určenia za určitých podmienok. Ak nedôjde k ratifikácii dohody o vystúpení, Komisia prijala tento akt, aby uľahčila od dátumu vystúpenia kontroly vývozu položiek s dvojakým použitím do Spojeného kráľovstva a zabezpečila riadne fungovanie režimu vývozných povolení pre všetky členské štáty EÚ27: üNávrh nariadenia IX , ktorým sa Spojené kráľovstvo pridáva do zoznamu krajín, v prípade ktorých platí všeobecné povolenie na vývoz položiek s dvojakým použitím v celej EÚ. Politika Európskej únie v oblasti klímy Politika Európskej únie v oblasti klímy pozostáva z rôznych nástrojov, najmä zo systému obchodovania s emisiami a systému kvót na uvádzanie fluórovaných uhľovodíkov na trh. Systém obchodovania s emisiami sa pri poskytovaní emisných kvót riadi trhovými mechanizmami. Ak nedôjde k ratifikácii dohody o vystúpení, Spojené kráľovstvo prestane byť súčasťou systému a ním vydané kvóty môžu spôsobiť situáciu nadmernej ponuky. Aby sa zabránilo výslednému narušeniu trhu a zabezpečilo bezproblémové fungovanie a environmentálna integrita systému obchodovania s emisiami, Komisia prijala tento akt: üRozhodnutie Komisie X , na základe ktorého sa vo vzťahu k Spojenému kráľovstvu dočasne pozastaví bezplatné prideľovanie emisných kvót, obchodovanie v aukciách a výmena medzinárodných kreditov s účinnosťou od 1. januára 2019. Okrem toho, ak nedôjde k ratifikácii dohody o vystúpení, Spojené kráľovstvo sa už nebude zúčastňovať na systéme kvót na uvádzanie fluórovaných uhľovodíkov na trh. Komisia preto prijala tieto opatrenia: üVykonávacie rozhodnutie XI , ktoré umožní, aby sa spoločnostiam zo Spojeného kráľovstva prideľovali primerané ročné kvóty pre prístup na trh EÚ27. üVykonávacie nariadenie XII , ktoré zabezpečí, aby spoločnosti pri nahlasovaní údajov rozlišovali medzi trhom EÚ a trhom Spojeného kráľovstva s cieľom umožniť správne prideľovanie kvót v budúcnosti. Ďalšie odvetvia Komisia zopakovala svoj záväzok zabezpečiť, aby súčasné programy medzi pohraničnými grófstvami v Írsku a Severnom Írsku mohli vzhľadom na osobitný význam regionálnej spolupráce v tejto oblasti pokračovať v prípade akéhokoľvek scenára. Na tento účel dnes Komisia prijala tento akt: üNávrh nariadenia XIII , ktorým sa zabezpečí pokračovanie programu PEACE IV (Írsko – Spojené kráľovstvo) a programu Spojené kráľovstvo – Írsko (Írsko – Severné Írsko – Škótsko) do konca roka 2020.

Komisia zdôrazňuje skutočnosť, že navrhla, aby budúci viacročný finančný rámec zachoval a zvýšil cezhraničnú podporu mieru a zmierenia v pohraničných grófstvach Írska a Severného Írska. Napokon vystúpenie Spojeného kráľovstva si vyžaduje určitú úpravu pravidiel štatistiky. V tejto súvislosti dnes Komisia prijala tento akt: üDelegované nariadenie Komisie XIV o zaradení Spojeného kráľovstva na účely štatistík v oblasti platobnej bilancie, medzinárodného obchodu so službami a priamych zahraničných investícií. 6.Ďalšie kroky krízového plánovania Komisia bude aj v nasledujúcich týždňoch pokračovať vo vykonávaní svojho krízového akčného plánu. Naďalej bude monitorovať potrebu ďalších opatrení. Naďalej sa bude úzko koordinovať s členskými štátmi, a to aj na seminároch v pracovnej skupine Rady (článok 50). Komisia sa bude podľa potreby zúčastňovať na zasadnutiach Európskeho parlamentu a Rady o otázkach pripravenosti a krízového plánovania. Komisia vyzýva spoluzákonodarcov, aby zabezpečili prijatie navrhovaných legislatívnych aktov tak, aby nadobudli účinnosť do dátumu vystúpenia Spojeného kráľovstva. Komisia takisto Európsky parlament a Radu upozorňuje, že je dôležité, aby delegované akty nadobudli účinnosť čo najskôr. Komisia napokon opakuje svoju výzvu členským štátom, aby boli v krízových opatreniach aj naďalej jednotné a aby sa zdržali dvojstranných dohôd, ktoré by boli nezlučiteľné s právom EÚ a ktoré nemôžu dosiahnuť rovnaké výsledky ako opatrenia na úrovni EÚ. Takéto dohody by zároveň skomplikovali akékoľvek budúce vzťahy medzi EÚ a Spojeným kráľovstvom.



Zoznam právnych aktov prijatých Komisiou